གནའ་དུས་ཀྱི་བོད་ཀྱི་རུས་ཆེན་བཞི་གང་རུང་ལ་གཏོགས་པའི་སུམ་པ་དང་།ཞང་ཞུང་དང་།མི་ཉག་དང་།འ་ཞ་སོགས་་ནི་བོད་ཀྱི་ལོ་རྒྱུས་ཀྱི་དུས་སྐབས་ངེས་ཅན་ཞིག་ནང་གི་རྒྱལ་ཕྲན་ནམ་ཚོ་པ་གལ་ཆེན་ཁག་ཅིག་ཡིན་ཞིང་།དེ་དག་གིས་ཟིན་པའི་ས་ཁྱོན་དང་མི་གྲངས་སོགས་ལ་གཞིགས་ན་གནའ་བོའི་བོད་ཀྱི་ལོ་རྒྱུས་སུ་ཅིས་ཀྱང་འབྲི་འོས་པ་ཞིག་ཡིན་མོད།རྒྱུ་རྐྱེན་སྣ་ཚོགས་ཀྱི་དབང་གིས་དེང་རབས་ཀྱི་མཁས་པས་བརྩམས་པའི་བོད་ཀྱི་དུས་རབས་རིམ་བྱུང་གི་ལོ་རྒྱུས་སུའང་དེ་དག་གི་སྐོར་བཀོད་པ་ཧ་ལམ་མེད་པར་སྣང་།བོད་ཀྱི་ལོ་རྒྱུས་གླེང་བའི་གཏམ་དུ་དེ་དག་སྐོར་གྱི་རྒྱུ་ཆ་ཏུན་ཧོང་གི་ཡིག་རྙིང་དང་།རྒྱའི་དེབ་ཐེར་གྲགས་ཅན་འགའ།གཞན་ཡང་དུས་མི་འདྲ་བའི་ནང་བྱུང་བའི་དེབ་ཐེར་དང་ཆོས་འབྱུང་དང་རྣམ་ཐར་སོགས་སུ་ཐ་ཐོར་དུ་ཡོད་པ་དག་དྲངས་ཤིང་།དེ་དག་གི་ས་ཁོངས་དང་།ཡུལ་གྱི་ལྟེ་བ་སོགས་བཀོད་པ་བརྒྱུད་དེ་བོད་ཀྱི་ལོ་རྒྱུས་ཀྱི་བརྗོད་བྱ་རྒྱ་བསྐྱེད་ཅིང་ནང་ཁོང་འཛོམ་པོར་བྱས་ཡོད།དེ་ནི་བོད་ཀྱི་ལོ་རྒྱུས་རིག་པར་མཚོན་ན་མཛད་རྗེས་ཆེན་པོ་ཞིག་ཏུ་བགྲངས་ཆོག་ཆོག་རེད་སྙམ།རྩོམ་པ་པོས་དེ་དག་གི་སྐོར་བྲིས་པ་བརྒྱུད་ནས་མདོ་ཁམས་ཕྱོགས་སུ་གནའ་སྔ་མོའི་དུས་ནས་སྒ་འབྲུ་སྦྲ་ལྡོང་གི་རིགས་རྒྱུད་ཀྱིས་ཁྱབ་ཡོད་པའི་ལྟ་བ་བཏོན་ཅིང་།སྔོན་གྱི་མཁས་པ་ལ་ལས་མདོ་ཁམས་ཀྱི་བོད་མི་མ་ལུས་པ་བཙན་པོའི་དམག་མིའི་རྒྱུད་ལས་བྱུང་བར་འདོད་པའི་ལྟ་ཚུལ་ལ་དགག་གཞག་ཀྱང་གནང་ཡོད།དེ་བཞིན།ཡང་ལ་ལས་ཞང་ཞུང་རིགས་ཞེས་པ་མཐོང་ནས་དེ་བོད་རིགས་ལས་ལོགས་སུ་མི་རིགས་ཤིག་ཏུ་གོ་བ་ལེན་མཁན་འདུག་ཀྱང་།དེ་ནི་བོད་མིའི་རུས་རྒྱུད་ཀྱི་རིགས་ཤིག་ཏུ་ངོས་བཟུང་ན་ལེགས་ཀྱི།དེང་སང་གི་མཚན་ཉིད་བཞི་ལྡན་གྱི་མི་རིགས་ཤིག་ཏུ་གོ་བར་མི་འཐད་དོ།།ཞེས་ཞིབ་འཇུག་པ་ལ་ལས་ཞང་ཞུང་ཞིབ་འཇུག་དེ་བསམ་བཞིན་དང་བསམ་བཞིན་མ་ཡིན་པ་གང་རུང་གི་སྒོ་ནས་ཁ་ཕྱོགས་གཞན་ཞིག་ཏུ་དཀྱོག་གིན་པའི་ཐད་ལ་རང་ཉིད་ཀྱི་ལྟ་ཚུལ་བཏོན་ཡོད།